Source: http://sodnapraksa.si/?q=izpodbijanje%20sodne%20poravnave&database%5BSOVS%5D=SOVS&_submit=i%C5%A1%C4%8Di&rowsPerPage=20&page=0&moreLikeThis=1&id=doc_2015081111412792
Timestamp: 2020-07-07 08:14:52+00:00
Document Index: 1198755

Matched Legal Cases: ['sodišče ', 'sodišče ', 'sodišče ', 'sodišče ', 'sodišče ', 'sodišče ', 'sodišče ', 'sodišče ', 'sodišče ']

ECLI:SI:VSRS:2017:VIII.R.24.2017
VS00005157
Pogodbeno razmerje med sodiščem in tožečo stranko predstavlja okoliščino, zaradi katere bi bil lahko okrnjen videz nepristranskosti sodišča. Zato je podan tehten razlog, da o tožbenem zahtevku, v katerem pogodbena stranka nastopa kot tožeča stranka, ne odloča krajevno pristojno sodišče.
Za odločanje v tem sporu se določi Delovno sodišče v Mariboru.
1. Tožeča stranka je pri Delovnem sodišču v Mariboru vložila tožbo zoper toženo stranko zaradi kršenja konkurenčne klavzule in plačila 10.000,00 EUR. V tožbi je navedla, da za krajevno pristojno Delovno sodišče v Celju opravlja naloge s področja varnosti in zdravja pri delu, zato le to po njenem mnenju ne more odločati v predmetnem sporu. Tožbo je vložila na obema strankama najbližje sodišče.
2. Tožena stranka je ugovarjala krajevni pristojnosti Delovnega sodišča v Mariboru. Po njenem mnenju je za odločanje pristojno Delovno sodišče v Celju, na območju katerega ima tožena stranka stalno prebivališče in na območju katerega je opravljala delo. Navedla je, da poskuša tožeča stranka z nezakonitim samovoljnim prenosom pristojnosti dejansko "izločiti" sodišče, ki je na podlagi 8. člena Zakona o delovnih in socialnih sodiščih (ZDSS-1, Ur. l. RS, št. 2/2004) pristojno za odločanje v tem sporu.
3. Delovno sodišče v Mariboru je 31. 8. 2017 sklenilo, da ni pristojno za odločanje in je zadevo odstopilo Delovnemu sodišču v Celju kot krajevno pristojnemu sodišču.
4. Predsednica Delovnega sodišča v Celju je predlagala, da Vrhovno sodišče določi drugo stvarno pristojno sodišče za odločanje, saj ima s tožečo stranko sklenjeno pogodbo za opravljanje strokovnih nalog varstva pri delu in pred požarom.
5. Na podlagi 67. člena Zakona o pravdnem postopku (ZPP, Ur. l. RS, št. 26/99 s spremembami) lahko Vrhovno sodišče na predlog stranke ali pristojnega sodišča določi drugo stvarno pristojno sodišče, da postopa v zadevi, če je očitno, da se bo tako lažje opravil postopek, ali če so za to podani drugi tehtni razlogi.
6. Pogodbeno razmerje med sodiščem in tožečo stranko predstavlja okoliščino, zaradi katere bi bil lahko okrnjen videz nepristranskosti sodišča. Zato je podan tehten razlog, da o tožbenem zahtevku, v katerem pogodbena stranka nastopa kot tožeča stranka, ne odloča krajevno pristojno sodišče.
7. Vrhovno sodišče je predlogu za prenos pristojnosti ugodilo in za odločanje v tej zadevi določilo krajevno najbližje stvarno pristojno sodišče, to je Delovno sodišče v Mariboru.
Zakon o delovnih in socialnih sodiščih (2004) - ZDSS-1 - člen 8
P2RvYy0yMDE1MDgxMTExNDEyNzky